《寄老庵》
宋代·刘攽

兹山韫奇胜，四野穷眺览。近峰擢矛剑，远巘矗莲萏。

云霞发光彩，气候变舒惨。啼禽不能名，秀芳多可揽。

招提就丘壑，初地首铅椠。精庐烂金碧，净供欢藜糁。

佛香昼绵绵，法鼓晨紞紞。林风忽飘摇，天乐随簸撼。

灵泉初发蒙，温液遂盈坎。异源判炎凉，及物万尘黕。

西南江路永，水墨画色淡。沤鸟破青冥，帆樯出葭菼。

吾人事探讨，绝境更平澹。悟真心自知，得隽首独颔。

剪茅地夷爽，筑基土强鹍。长松启门扃，怪石列窊窞。

遂初本逍遥，知略贵刚敢。颓龄惜鬓发，壮节露肝胆。

由来抱轩昂，岂复甘黯黮。辞满异多秩，掺袪嗟不寁。

高风故难继，弱质因自感。涧肩疲负任，勿药羞是鞓。

愿言尔为邻，宁使我馀憾。即今桑榆景，光翳将就晻。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。